b'\n_START_ARTICLE_\nJanis Ian\n_START_SECTION_\nOpv\xc3\xa6kst\n_START_PARAGRAPH_\nJanis Ian blev f\xc3\xb8dt i New York i en j\xc3\xb8disk familie, og hun tilbragte det meste af sin barndom i New Jersey. Hendes for\xc3\xa6ldre havde udpr\xc3\xa6get venstreorienterede holdninger, og af den grund blev de ofte overv\xc3\xa5get af regeringen under den kolde krig, hvilket Janis Ian senere henviste til i sangen "God and the FBI"._NEWLINE_Hendes far var musikl\xc3\xa6rer, og selv viste Ian snart interesse for musikken, s\xc3\xa5 hun begyndte at g\xc3\xa5 til klaverundervisning som i en alder af 6-7 \xc3\xa5r. Snart l\xc3\xa6rte hun ogs\xc3\xa5 at spille p\xc3\xa5 andre instrumenter som orgel, cembalo, fl\xc3\xb8jte, valdhorn og guitar. Som ganske ung var hun begejstret for kvindelige pionerer i folk music som Joan Baez og Odetta, og hun skrev sin f\xc3\xb8rste sang "Hair of Spun Gold" som 12-\xc3\xa5rig, der blev offentliggjort i Broadside Magazine og kom senere med p\xc3\xa5 hendes debutalbum. I 1964 skiftede hun navn til Janis Ian; det nye efternavn var hendes brors mellemnavn.\n_START_SECTION_\nDet musikalske gennembrud\n_START_PARAGRAPH_\nSom 13-\xc3\xa5rig skrev og indspillede hun sangen "Society\'s Child (Baby I\'ve Been Thinking)", der handler om et romantisk forhold p\xc3\xa5 tv\xc3\xa6rs af racer set fra den hvide piges side; hvordan hendes mor forbyder hende at se den sorte k\xc3\xa6reste, og om omgivelsernes manglende accept, der til sidst betyder, at hun opgiver forholdet, for samfundets normer ikke giver hende andet valg. Dette indhold var i midten af 1960\'erne ret kontroversielt, s\xc3\xa5 sangen blev udgivet tre gange mellem 1965 og 1967, inden den tredje gang blev et hit. I forbindelse med den tredje udgivelse lod den ber\xc3\xb8mte komponist og dirigent Leonard Bernstein hende spille sangen i et tv-program med titlen Inside Pop: The Rock Revolution, og dette havde virkning, s\xc3\xa5 sangen n\xc3\xa5ede en h\xc3\xb8jeste placering som nummer 14 p\xc3\xa5 Billboard Hot 100. Dette skete, sk\xc3\xb8nt sangen ogs\xc3\xa5 blev boykottet p\xc3\xa5 flere radiostationer og visse steder endda br\xc3\xa6ndt if\xc3\xb8lge Ians selvbiografi, der er opkaldt efter nummeret; heri fort\xc3\xa6ller hun ogs\xc3\xa5, at hun modtog flere hadebreve og d\xc3\xb8dstrusler som reaktion p\xc3\xa5 sangen._NEWLINE_Oprindeligt var det meningen, at sangen skulle have v\xc3\xa6ret udsendt p\xc3\xa5 Atlantic Records, som ogs\xc3\xa5 finansierede indspilningen, men selskabet pr\xc3\xb8vede at slippe for at udgive sangen og gav hende masterkopien tilbage. I stedet udkom sangen og et efterf\xc3\xb8lgende album med titlen Janis Ian p\xc3\xa5 Verve Forecast. Albummet blev ogs\xc3\xa5 et hit og n\xc3\xa5ede en tolvteplads. "Society\'s Child" blev i 2001 optaget i Grammy Hall of Fame, der hylder vigtige musikstykker i musikhistorien og stykker, der opfattes som tidl\xc3\xb8se._NEWLINE_Efter gennembruddet indspillede Janis Ian en r\xc3\xa6kke album, hvoraf det mest popul\xc3\xa6re blev Between the Lines fra 1975, der n\xc3\xa5ede f\xc3\xb8rstepladsen i USA. Albummet indeholder sangen "At Seventeen", der sammen med "Society\'s Child" m\xc3\xa5 siges at v\xc3\xa6re hendes mest kendte numre. Sangen handler om en ung kvinde, der ser tilbage p\xc3\xa5 de sv\xc3\xa6re teenage\xc3\xa5r med kamp for popularitet og angst for ikke at v\xc3\xa6re god nok. Sangen blev ogs\xc3\xa5 et stort hit, og den modtog en Grammy for bedste kvindelige pr\xc3\xa6station i en popsang i 1976 foran sangere som Linda Ronstadt, Olivia Newton-John og Helen Reddy. Albummet solgte over en million kopier i USA._NEWLINE_Efterh\xc3\xa5nden blev interessen for Janis Ians musik i USA mindre, men andre steder i verden var hendes popularitet stadig stor langt op i 1990\'erne. Specielt i Japan har Ian fortsat v\xc3\xa6ret et stort navn, og hun har lavet flere udgivelser m\xc3\xa5lrettet specielt mod dette land._NEWLINE_I 1993 udsendte hun albummet Breaking Silence p\xc3\xa5 et uafh\xc3\xa6ngigt pladeselskab, og igen vakte hun opsigt, idet titelsangen handler om incest. Samtidig sprang hun ud som lesbisk._NEWLINE_Hun har gennem alle \xc3\xa5rene givet koncerter og g\xc3\xb8r det fortsat. Hendes musik har v\xc3\xa6ret indspillet af en r\xc3\xa6kke andre kunstnere som Roberta Flack, Joan Baez, Cher, Nina Simone, Sheena Easton og Bette Midler.\n_START_SECTION_\nMusikpolitisk kritiker\n_START_PARAGRAPH_\nIan har i mange \xc3\xa5r v\xc3\xa6ret en \xc3\xa5benmundet kritiker af Recording Industry Association of America, som efter hendes mening arbejder mod kunsterne og forbrugernes interesser. P\xc3\xa5 den baggrund har hun lagt adskillige af sine sange ud p\xc3\xa5 sin hjemmeside til gratis afbenyttelse Hun har sammen med forfatteren Eric Flint argumenteret for, at der efter deres opfattelse er klare beviser for, at gratis downloads ikke medf\xc3\xb8rer fald, men stigning i salget af fysiske plader. Hun har efterf\xc3\xb8lgende v\xc3\xa6ret overrasket over, hvor lidt st\xc3\xb8tte hendes udmeldinger har givet.\n_START_SECTION_\nForfatter\n_START_PARAGRAPH_\nVed siden af musikkarrieren har Janis Ian begyndelsen af 2000\'erne indledt en skribentkarriere. Hun har i mange \xc3\xa5r v\xc3\xa6ret begejstret for science-fiction, og hun har selv skrevet i den genre. Nogle af hendes fort\xc3\xa6llinger er udgivet i antologien Stars: Original Stories Based on the Songs of Janis Ian fra 2003. Hun skriver desuden klummer til de homoseksuelles magasin The Advocate, og i 2008 udkom hendes selvbiografi med titlen Society\'s Child.\n_START_SECTION_\nPrivatliv\n_START_PARAGRAPH_\nI 1978 blev Ian gift med den portugisiske filminstrukt\xc3\xb8r Tino Sargo. Parret blev skilt i 1983, og sin selvbiografi skriver Ian om hans fysiske og psykiske mishandling af hende. I 1989 m\xc3\xb8dte hun Patricia Snyder, som hun flyttede sammen med. Parret blev gift i 2003 i Toronto, og hun er stedmor til Snyders datter._NEWLINE_Da hendes mor blev diagnosticeret med multipel sklerose i 1975, overtalte Ian og hendes bror moderen til at f\xc3\xb8lge en livslang dr\xc3\xb8m om at komme p\xc3\xa5 universitetet. Det gjorde hun og n\xc3\xa5ede at f\xc3\xa5 sin eksamen. Efter moderens d\xc3\xb8d har Janis Ian oprettet en fond, der skal hj\xc3\xa6lpe \xc3\xa6ldre mennesker med at f\xc3\xa5 en uddannelse; fonden blev opkaldt efter moderen: Pearl Foundation.'